University of Curaçao

**Universidat di Kòrsou**, ofisialmente **University of Curaçao mr. dr. Moises Frumencio da Costa Gomez** (UoC, antes konosí komo *Universidat di Antias Hulandes*, abreviá UNA) ta e promé universidat na Kòrsou. E ta un universidat públiko, kaminda aproksimadamente tres shen studiante ta gradua pa aña. 

## Nòmber
Na 1971 e universidat a wòrdu lansa komo un instituto di estudio di lei pa henter Karibe Hulandes bou di e nomber *Rechtshogeschool van de Nederlandse Antillen*. Den kurso di tempo su ampliashon di estudionan i desaroyo komo universidat a kondusi na kambio di nòmber. Desde 1974 e tabata yama *Hogeschool* i desde 1979 *Universiteit van de Nederlandse Antillen* (UNA). Na aña 2011, despues di e disolucion di Antia Hulandes, el a bolbe kambia su nòmber pa *University of Curaçao mr. dr. Moises Frumencio da Costa Gomez*, na honor di e estadista Moises Frumencio da Costa Gomez.

## Historia
Universidat di Kòrsou den su forma eksistente ta eksisti for di 1973. Su historia, sinembargo, ta data for di 1970, e aña den kual e Fakultat di Lei di Antias Hulandes a keda establesé pa lei, dia 6 di òktober 1970, pa prepara studiantenan pa hasi eksamen di Lei antiano. E promé aña akadémiko a kuminsa na september 1971 den e edifisio di St. Thomascollege den Otrobanda. E Fakultat di Lei a bira Kolegio di Antias Hulandes (*Hogeschool van de Nederlandse Antillen*) na 1974, despues ku e programa di Business Administration a keda establesé. Na 1975 e promé kandidatonan a gradua pa eksamen di maestria (*doctoraal*) den lei antiano. E Departamentu di Business Administration a keda kambia den e Departamentu di Business Administration i Public Administration na 1977, despues di kua studiante nan por a optené nan lisensia bachelor den Public Administration. Na momentu ku a funda Universidat di Antias Hulandes (UNA) dia 12 di yanüari 1979, e Kolegio di Teknologia antiano (establesé na 1972), a keda transformá den Fakultat di Ingenieria.  

E sede di e universidat ta na Willemstad, Kòrsou. Na 1978 e universidat a muda di e edifisio banda di Sehos na Roodeweg, Otrobanda pa Jan Noorduynweg. 

E promé grado di PhD a wòrdu otorgá na 1980 na W.R. ‘Ru’ Boom, kende tabata fiskal-general na Korte di Hustisia i despues a keda nombrá profesor. Na 1984, den kuadro di e 12 aña i mei di eksistensia di e fakultat di lei, e universidat a konsedé pa promé biaha e título di *doctor honoris causa*, kua a wòrdu akseptá pa e papiamentista Antoine Maduro.

E universidat ta duna servisio i realisá proyektonan pa medio di su fundashonnan *Curaçao Institute for Professional and Advanced Studies* (CIPAS) i *University of Curaçao Research Institute* (UCRI). E enfoke di e entidatnan aki ta prinsipalmente riba programanan i entrenamentu edukativo profeshonal, inkluyendo proyektonan di siñamentu i investigashon pa bida largu.

E tareanan prinsipal di UoC mes ta formula den ordenansa LUoC ku ta: ofresé enseñansa superior pa prepara studiantenan riba un karera profeshonal, práktika sientífiko, promové i partisipá den investigashon i proyektonan di komunidat.

## Fakultat
Aktualmente tin sinku fakultat ku 34 programa den e siguiente direkshon di estudio:
* Fakultat di Arte: idioma Papiamentu, Hulandes, Spaño i Ingles (bachelor i master) i formashon di maestro di enseñansa básiko (na Kòrsou)/enseñansa primario (na Boneiru).
* Fakultat di Lei: Lei antiano (bachelor i master), Lei fiskal (master) i Lei notarial (master)
* Fakultat di Siensia Sosial i Ekonomiko: Bedrijfskunde i Accounting (bachelor i master)
* Fakultat di Siensia Tekniko: Bouwkunde (bachelor), Teknika Sivil (bachelor), Teknologia Industrial (bachelor), Teknologia Informatika & Komunikashon (bachelor BICT), Teknologia Sistema Elektriko (bachelor) i Ingenieria & Teknologia Sostenibel (bachelor)
* Fakultat di Siensia di Komportashon i Sosiedat: Trabou Sosial (bachelor), Sikologia apliká (bachelor)

Na aña 2016, despues di introdukshon di Fakultat di Músika, tabata ofrese estudio musikal tambe. E programanan tabata un kurso preparatorio, bachelor den Músika i bachelor den Edukashon di Músika.

Idiomanan di instrukshon ta ingles i hulandes, pero algun estudio tambe ta disponibel na Papiamentu. Na aña 2022 UoC tabatin 135.5 kupo di trabou yena i un total 2.452 studiante (bachelor 1190 i master 1262). E kalidat i nivel di e programanan ta similar na esnan na Hulanda. Tur programa ku e universidat ta ofrese ta akreditá pa e Nederlands-Vlaamse Accreditatieorganisatie (NVAO).

## Rektor (magnificus)
* Carlos Dip (1970 - 1975)
* René Römer (1975 - 1976)
* Euclides (Kiki) Monte (1976 - 1977)
* W.R. (Ru) Boom (1977 - 1979)
* J.E. Spruit (1979 - 1981)
* René Römer (1981 - 1983)
* Alex Reinders (1984 - 1988)
* Valdemar Marcha (1988 - 1993)
* Elmer Joubert (1993 - 1995)
* Rupert E. Silberie (1995 - 1997)
* Jandi Paula (1997 - 2000)
* Jeanne de Bruijn (2006 - 2010)
* Miguel Goede (2010 - 2011)
* Francis B.G. de Lanoy (2012 - 2024)
* Stella van Rijn (2024 - presente)

## Mira tambe
* Lista di studiante i personal di University of Curaçao